Frik du Preez kry hartaanval | Maroela Media
Frik du Preez kry hartaanval
Die voormalige Springbokslot en rugbylegende Frik du Preez (81) sterk in 'n hospitaal aan nadat hy 'n hartaanval gehad het.
Du Preez was Donderdag by 'n gholfdag by die Leriba Lodge in Centurion toe hy 'n hartaanval gekry het. Peet du Preez, eienaar van Leriba Lodge en vriend van Du Preez, het gesê hulle het klaar gholf gespeel, en hy en Frik het nog gesels.
"Hy het uitgestap, want iemand sou vir hom iets bring, en toe val hy." Volgens Du Preez was daar 'n paramedikus op die toneel wat onmiddellik vir Du Preez begin behandel het terwyl 'n ambulans ontbied is. Hy is hierna na 'n nabygeleë hospitaal vervoer.
"Ek was sowat twee ure ná die voorval by hom in die hospitaal, en daar lê hy en lag en vra wat het nou gebeur."
Volgens Du Preez is 'n angiogram intussen gedoen en gaan 'n monitor gebruik word om te probeer vasstel wat die hartaanval veroorsaak het. "Hy sal moontlik al môre of Sondag kan huis toe gaan."
Du Preez se vrou, Des, was by hom in die hospitaal. Du Preez het onlangs 'n stryd teen kanker gewen.
Hy het tussen 1961 en 1971 in 38 toetse vir die Springbokke gespeel.
Centurion Frik du Preez
Drie vas oor heroïen van R100 m.
Sterkte oom Frik….
As ons net nog 'n paar manne soos Frik kon gehad het sou geen span ter wêreld ons kon wen nie, sterkte en gou gesond word
My ma Lena, vertel altyd staaltjies van hoe hulle as jong mense saam oom Frik du Preez en oom Mof Myburg in Bloemfontein gaan dans het of gaan rugby kyk het. Ekt oom Frik nog nooit ontmoet nie, maar dit voel of ek hom my hele lewe lank al ken. Sterkte oom Frik. Hoop oom voel Sommer gou weer perdfris.
Dis soos gister wat ek Frik sien op Loftus met die bal in die een hand en met die ander hand stamp hy die teenstanders af, Sterkte Frik!!